અમદાવાદ– શેરબજારમાં આજે શુક્રવારે બે તરફી વધઘટે સામાન્ય સુધારો રહ્યો હતો. દરેક ઊંચા મથાળે વેચવાલી આવતી હતી, જેથી માર્કેટ વધ્યા મથાળેથી પાછુ પડ્યું હતું. એફઆઈઆઈ નેટ સેલર હતી. તેમજ સામે સ્થાનિક નાણા સંસ્થાઓની ટેકારૂપી લેવાલીને કારણે માર્કેટ ટકી ગયું હતું. શેરબજારમાં ત્રણ દિવસની રજા એટલે કે શનિ, રવિ અને સોમવારે બીજી ઓકટોબરને ગાંધી જયંતિની રજા હોવાથી પણ સાવચેતીનું વાતાવરણ જોવા મળ્યું હતું. જેથી બે બાજુના કામકાજ વચ્ચે શેરોના ભાવ અને ઈન્ડેક્સ બે બાજુની વધઘટમાં અથડાયા હતા. ટ્રેડિંગ સેશનને અંતે સેન્સેક્સ 1.24 વધી 31,283.72 બંધ રહ્યો હતો. તેમજ નિફટી ઈન્ડેક્સ 19.65(0.20 ટકા) વધી 9788.60 બંધ થયો હતો.